Video: Tweeling amper ontvoer by winkelsentrum‘n Skermskoot uit die video Kringtelevisiebeeldmateriaal wys hoe ‘n vierjarige tweeling glo amper ontvoer word by die Zambezi Junction-winkelsentrum in Montana, noord van Pretoria. Rekord Noord berig Zindie Ribbink was Maandagmiddag in ‘n apteek by die sentrum saam met haar tweeling, ‘n seun en ‘n dogter. Die kinders het in ‘n winkelwaentjie gesit. Ribbink sê sy het vir ‘n oomblik haar rug gedraai en toe sy weer kyk, was die waentjie weg. In die video kan gesien word hoe ‘n vrou met die waentjie by die apteek uitstap. Ribbink hardloop agterna en kom dan weer met die waentjie terug. Ribbink het aan Rekord Noord gesê sy moes met die vrou stoei om die waentjie terug te kry en dat die vrou toe gesê het sy wou net deur die waentjie kyk. Ribbink se man, Dale, het die beeldmateriaal op Facebook geplaas. Volgens Ribbink het hulle ‘n klag by die polisie ingedien en het hy die beeldmateriaal aan die polisie oorhandig. Maroela Media wag vir terugvoer van die polisie.